20. nóvember 2023. 

Til matvælaráðuneytisins.  (samradsgatt@stjornarradid.is)
		
Frá Náttúruverndarfélaginu Laxinn lifi.
Gunnlaugur Stefánsson, form. 
s. 892 7635.  heydalir@simnet.is


Náttúruverndarfélagið Laxinn lifi sendir hæstvirtu matvælaráðuneyti  hér
fyrstu athugasemdir sínar varðandi 
„Áform um lagasetningu – Frumvarp til laga um lagareldi“.

Bent er á eftirfarandi fyrstu tillögur um nokkur brýn atriði, sem setja þarf inn í væntanleg lög um lagareldi:

Bann við laxeldi með frjóum laxi í opnum sjókvíum. Aðeins leyft með ófrjóum fiski.
Minnkun núverandi sjókvíalaxeldis með frjóum norskum laxi um 25% á ári næstu 4 árin, þannig að því ljúki á árinu 2028.
 
Sett verði sérstakt árlegt auðlindagjald 25% af  verðmæti árlegrar framleiðslu sbr. nýtt auðlindagjald í Færeyjum og Noregi.  Það verði sett
í sérstakan sjóð til atvinnuuppbyggingar í þeim byggðarlögum, þar sem sjókvíaeldið verður lagt niður.
 
Skyldumerkingar  með uggaklippingu verði á öllum laxfiski í sjókvíum.
 
Öllum laxeldisfyrirtækjum verði skylt að taka umhverfistryggingar 
(P & I  -- Protection & Indemnity) vegna  mögulegs skaða sem þau valda á umhverfinu. 
 
Lögfest verði friðunarsvæði vegna sjókvíaeldis.  Eyjafjörður, Öxarfjörður og Seyðisfjörður verði hluti friðunarsvæða.
 
Öll eldisleyfi verði að hámarki til 10 ára.

Sett verði á staðbundið, öflugt og daglegt opinbert eftirlit á vegum ríkisins með rekstri sjókvíaeldisins á kostnað rekstraraðila, sambærilegt eftirliti Fiskistofu með veiðum, löndun og vinnslu í sjávarútvegi.
 Ýmis önnur ótalin atriði, sem fjallað verður um, þegar uppkast að fyrirhuguðu lagafrumvarpi liggur fyrir.

Til viðbótar er bent á “Umsögn Náttúruverndarfélagsins Laxinn lifi um drög að stefnu til ársins 2040 varðandi uppbyggingu og umgjörð lagareldis með áherslu á sjókvíaeldi” sem fylgir þessum fyrstu athugasemdum.


 		Umsögn um drög að stefnu til ársins 2040
		varðandi uppbyggingu og umgjörð lagareldis
		með áherslu á sjókvíalaxeldi.

 Í stjórnarsáttmála núverandi ríkisstjórnar segir m.a.„Mótuð verði heildstæð stefna um uppbyggingu, umgjörð og gjaldtöku fiskeldis.  Við þá vinnu verður lögð áhersla á tækifæri til atvinnusköpunar og mikilvægi þess að greinin byggist upp á grundvelli sjálfbærni, vísindalegrar þekkingar og verndar villtra laxastofna.“
				________________
Það vekur athygli, að engin umhverfisskýrsla né neinar náttúrurannsóknir liggja til grundvallar vinnu við þessi drög að stefnumótun lagareldis. Þá liggja fyrir staðreyndir á vísindalegum grunni sem staðfesta að opið sjókvíaeldi getur aldrei orðið sjálfbært og útrýmir óhjákvæmilega villtum laxastofnum. Engar mótvægisaðgerðir eru til sem koma í veg fyrir það. 
Fyrirliggjandi drög að stefnumótun gera ráð fyrir frekari vexti í opnu sjókvíaeldi. Það er tilræði við íslenska náttúru.
				---------------------------
Náttúruverndarfélagið Laxinn lifi ítrekar og bendir á athugasemdir, sem félagið gerði við fyrri stefnudrög matvælaráðuneytisins í júlí 2023, en hefur í engu verið sinnt í hinni nýju útgáfu „stefnu til ársins 2040“.
Það eru félaginu mikil vonbrigði að reyna slíkt sinnuleysi hæstvirts
matvælaráðueytis.
Sjókvíalaxeldið hefur ruðst áfram á undanförnum árum og orðið að risaumfangi langt umfram getu og valdið núna hrikalegum umhverfis- og náttúruspjöllum. Það  hefur m.a. raungerst með sjúkdómafaraldri í eldislaxi á Austfjörðum árið 2022, slátra varð öllum laxi og friða kvíar í Reyðarfirði og Berufirði, 


síendurteknum sleppislysum, erfðablöndun við villta laxastofna og lúsafári á Vestfjörðum sem ógnar einnig lífríkinu í fjörðunum.
Ef opið sjókvíaeldi verður ekki stöðvað, þá er skammt að bíða að íslenskum laxastofnum verði varanlega útrýmt og valdi umfangsmiklum skaða fyrir lífríkið í fjörðunum. 

Fyrir liggur í sjókvíaeldinu í Patreksfirði eitt mesta umhverfisslys í náttúru landsins síðasta áratuginn með þúsundir kynþroska stroklaxa úr eldinu í a.m.k.                  44 veiðiám. Ekkert getur komið í veg fyrir endurtekningu slíkra hamfaraatburða. Þá hefur sjókvíaeldið í Patreksfirði verið án rekstrarleyfis síðan í ágúst sl. og leyfisútgáfuferill þess allt frá október 2018 er með mörgum  ósvöruðum spurningum. Leyfislaust sjókvíaeldi verður að stöðva tafarlaust samkvæmt lögum.

Fréttir berast þessa dagana um risaslátrun eldislaxa vegna lúsafaraldurs í Tálknafirði, þar sem verið er að slátra a.m.k. einni milljón eldislaxa í gúanó 
(ca. 5000 tonn), laxa sem eru að dauða komnir vegna lúsasára.
Þessar lúsahamfarir gætu auðveldlega náð til annarra tveggja og hálfrar milljóna eldislaxa sem eru í nágrannakvíum í Tálknafirði og faraldurinn hefur einnig náð inn í eldiskvíar í nágrannafjörðum.  Þetta gerist þrátt fyrir eftirfarandi yfirlýsingu frá Matvælastofnun 17. maí 2017:  “Þá er tíðræddur misskilningur um að í fiskeldi á Íslandi ríki lúsafár, sem villtum laxastofnum stafi hætta af. Staðreyndin er sú að laxalús hefur aldrei valdið vandræðum í íslensku fiskeldi.”

Fyrir liggur að svokallað áhættumat erfðablöndunar byggði á margvíslegum röngum forsendum og útreikningum, þannig að Hafrannsóknastofnun hefur beðið um sérstakan frest næstu mánuðina til endurskoðunar á matinu. Að "auknar rannsóknir" og "aukið eftirlit" eða “ný tækni” geti einhverju breytt er því miður ómarktæk óskhyggja.  Það er staðreynd að allar veiðiár landsins eru nú þegar í bráðri hættu með óafturkræfri erfðablöndum við villta laxastofna.

 Náttúruverndarfélagið Laxinn lifi gerir eftirfarandi kröfur til stjórnvalda vegna yfirvofandi útrýmingar allra villtra laxastofna í íslenskum ám:

a. Hætt verði nú þegar allri leyfaútgáfu til laxeldis í sjókvíum, þar á meðal þeirra þriggja eldisleyfa sem eru núna í meðferð hjá MAST.

b. Stefnt verði að sólarlagsákvæði fyrir laxeldi með frjóum laxi í sjókvíum við strendur landsins, þannig að allt laxeldi í sjókvíum verði úr sögunni fyrir árið 2028.  
Nú þegar verði öll eldisleyfi minnkuð um 25% og síðan árlega um 25% þar til allt laxeldi í sjókvíum verði úr sögunni fyrir árið 2028.  

c. Nú þegar verði lögfest gjaldtaka af öllu sjókvíalaxeldi samsvarandi
nýju 25% gjaldi á sjókvíaeldi í Noregi og Færeyjum.
Þar sem eldisfyrirtækin hafa fengið aðgang að auðlindum Íslands nánast ókeypis, þá verði nýtt auðlindagjald laxeldis með frjóum laxi í sjókvíum 25% af árlegu verðmæti framleiðslunnar.
Þetta auðlindagjald verði lagt í sérstakan sjóð, sem nota skal til
atvinnuuppbyggingar í þeim byggðarlögum, þar sem sjókvíaeldi verður aflagt.

d. Strax verði sett í reglugerð ákvæði um skyldumerkingar með uggaklippingu á öllum laxi í sjókvíum.  Var í reglugerð frá 2015, en var fellt niður af einhverjum óþekktum ástæðum í reglugerð 2019.

e. Öll fyrirtæki með sjókvíalaxeldi verði skylduð til að kaupa umhverfistryggingu (P&I trygging: Protection & Indemnity) vegna mögulegs skaða sem þau valda á umhverfinu.
Gera má ráð fyrir að framundan séu skaðabótamál á hendur eldisfyrirtækjum og ríkinu vegna eyðileggingar veiðiáa af völdum norsks stroklax, sem ríkið hefur gefið leyfi til að ala í sjókvíum.	

f. Lögfest verði friðunarsvæði vegna sjókvíaeldis. Eyjafjörður og Öxarfjörður verði hluti friðunarsvæða.

g. Sett verði á staðbundið, öflugt og daglegt opinbert eftirlit á vegum ríkisins með rekstri sjókvíaeldisins á kostnað rekstraraðila, sambærilegt eftirliti Fiskistofu með veiðum, löndun og vinnslu í sjávarútvegi.

II. Rökstuðningur fyrir ofangreindum kröfum:

a. Fyrir liggja  eftirfarandi nýjar og nýlegar skýrslur um stöðu og   afleiðingar sjókvíaeldis með frjóum laxi:

Skýrsla Ríkisedurskoðanda í janúar 2023 um úttekt á stjórnsýslu vegna sjókvíaeldis. Þar staðfesti niðurstaða úttektarinnar að
regluverk og eftirlit með iðnaðinum er í molum og að hagsmunaverðir iðnaðarins hafa haft óeðlilega mikil áhrif á löggjöfina. Iðnaðurinn fær að hafa eftirlit með sjálfum sér og nú þegar hafa grafalvarleg umhverfisslys átt sér stað.  Fyrir utan hamfaraslysið í Patreksfirði í september 2023 ber þar að nefna sleppingu hjá Arnarlaxi síðsumars árið 2021, þar sem a.m.k. 82.000 frjóir norskir eldislaxar sluppu úr sjókví út í íslenskt vistkerfi (og fyrirtækið hélt þessu leyndu þar til ári síðar). Ríkisendurskoðun tilgreinir 23 aðgerðir sem fara þarf í til að stjórnsýsla og eftirlit standist lágmarkskröfur.

Rannsóknarskýrsla Hafrannsóknarstofnunar um erfðablöndun villta   íslenska laxins sem birt var loksins 7. júlí 2023.  
Skýrslan staðfestir skelfilegar niðurstöður um erfðamengun íslenskra laxastofna við norskan eldislax, en sýnin sem eru til grundvallar rannsókninni tilheyra flest hrygningarárgöngum áranna 2014 – 2018, en á þeim árum voru að meðaltali í sjókvíum hér við land 6.900 tonn.  Síðan þá hefur umfang eldisins margfaldast.  Árið 2022 voru framleidd 43.000 tonn eða sjöfalt magn, og núgildandi áhættumat heimilar allt að 106.500 tonna ársframleiðslu.
Niðurstöður rannsóknarinnar sýna 4,3% erfðablöndun íslenskra laxastofna og norskra eldislaxa í íslenskum ám, sem er yfir  því 4% viðmiði, sem áhættumat erfðablöndunar setur. Öruggt er að erfðablöndun er nú komin langt umfram 4% mörk erfðablöndunar.  Sú staðreynd krefst tafarlausrar minnkunar eldisins og niðurfellingar allrar nýrrar leyfaútgáfu, þar á meðal þeirra þriggja leyfa, sem eru núna til meðferðar hjá MAST.  Frekari leyfaútgáfa er óheimil og ólögleg samkvæmt erfðablöndunarniðurstöðum Hafrannsóknastofnunar. 
Erfðablöndun er staðfest í mörgum af þekktustu veiðiám landsins og allt að 250 km frá sleppistað.  Þær niðurstöður staðfesta, að allir laxastofnar landsins eru undir varðandi áhættu af erfðablöndun.
Laxinn lifi harmar óafsakanlegan seinagang Hafrannsóknastofnunar með rannsóknir á erfðablöndun og birtingu á niðurstöðu þeirra

Rannsóknaskýrslur Jóhannesar Sturlaugssonar, líffræðings, sem hefur rannsakað í nokkur ár erfðablöndun í litlu ánum í Arnarfirði.
Þar er staðfest erfðablöndun í nánast öllum ánum.

Skýrsla Boston Consulting Group í febrúar 2023.
Skýrslan fjallar aðallega um þrjár „sviðsmyndir“ er varða laxeldi í sjókvíum: Óbreytt magn, tvöfalt magn og þrefalt magn eldisins.
Ekkert er fjallað um þá sviðsmynd, að sjókvíaeldi með norskum, kynbættum laxi verði bannað í íslenskum sjó eins og fjölmörg náttúrverndarsamtök og veiðifélög undir forystu Landssambands veiðifélaga gera kröfu um.  Svo ekki sé nefnd náttúran sjálf, sem ekki getur borið hönd fyrir höfuð sér.
Lítið sem ekkert er fjallað um þá skelfilegu staðreynd að nú þegar hafa orðið alvarleg sleppislys úr sjókvíum á Vestfjörðum og ISA veirusýking á Austfjörðum, sem lagði í rúst allt sjókvíalaxeldi í Reyðarfirði og Berufirði á fyrri hluta árs 2022.  Og hvergi er minnst á að erfðablöndun norska kynbætta eldislaxins og íslenska laxastofnsins mun leiða til útrýmingar villtra íslenskra laxastofna í veiðiám landsins og sú blöndun og eyðilegging verður ekki aftur tekin. 
Ekki verður fram hjá því litið, að skýrsla BCG er svo gölluð, að ekkert vit er í að leggja hana til grundvallar fiskeldi á Íslandi.

b. Lög og reglur þverbrotin.

Íslensk stjórnvöld og stofnanir sem koma að leyfisveitingum og umsögnum um laxeldi í sjókvíum í íslenskum fjörðum virða ekki lagaákvæði um náttúruvernd.  Þar er fyrst að nefna markmiðsákvæði 1. gr. laga um fiskeldi nr. 71/2008, þar sem svo er fyrir mælt, að fari ekki saman annars vegar hagsmunir þeirra, sem veiðirétt eiga samkvæmt lax- og silungsveiðilögum og hins vegar þeirra sem stunda sjókvíaeldi, þá víkja hagsmunir hinna síðarnefndu.
Þá er að nefna hina mikilvægu varúðarreglu í 9. gr. laga um náttúruvernd nr. 60/2013 (að náttúran skuli njóta vafans).  
Ekki eru heldur virtar alþjóðaskuldbindingar Íslands um líffræðilegan fjölbreytileika tegundanna og að koma skuli í veg fyrir eyðingu villtra dýrastofna.
Ísland er aðili að alþjóðasamningum er varða náttúruvernd og þar með skuldbundið til að varðveita líffræðilegan fjölbeytileika og stefna ekki dýrastofnum í útrýmingarhættu.

c. Samkomulag um bann við norskum eldislaxi í sjókvíaeldi með samkomulagi 1988 og staðfest með reglugerð nr. 105/2000. 

Hér er um að ræða niðurstöðu nefndar, sem landbúnaðarráðuneytið skipaði 1988 til að semja reglur um dreifingu á norskum laxastofnum hér á landi.
Nefndin skilaði drögum að reglugerð ásamt ítarlegri greinargerð undirritaðri af öllum nefndarmönnum fyrir hönd viðkomandi félaga og stofnana.  Sjá 1. tl.samkomlags nefndarinnar um bannið, sem hljóðar svo:  „1.  Hrognum eða seiðum úr norskættuðum eldislaxi verði aðeins dreift í strandeldisstöðvar...“ 
Nefndarmenn voru:
Rafn Hafnfjörð,  f.h. Landssambands stangveiðifélaga
Böðvar Sigvaldason, f.h. Landssambands veiðifélaga
Árni Ísaksson, veiðimálastjóri f.h. Veiðimálastofnunar
Guðmundur G. Þórarinsson form. Landssambands Fiskeld. og hafbst.
 
Samkomulag þessara heiðursmanna fyrir hönd umbjóðenda sinna
var staðfest aftur með reglugerð nr. 105/2000, en svikið nokkrum árum seinna.  Tilefni er nú til að minna á þetta samkomulag frá 1988 og reglugerðarbannið árið 2000 og hvernig félög og stjórnvöld hafa staðið við orð sín.

d. Varnaðarorð.

Þrátt fyrir meðvirkni stjórnvalda og stofnana þeirra með hinu náttúruskaðandi sjókvíalaxeldi, þá eru örfá dæmi um að varnaðaorð falli um hina skaðandi starfsemi.
Dæmi þess er álit Erfðanefndar landbúnaðarins frá 6. júní 2017, þar sem nefndin ráðleggur stjórnvöldum að koma í veg fyrir alla frekari útgáfu leyfa til sjókvíaeldis á laxi, þar sem frekari útgáfa leyfa til eldis á frjóum laxi af erlendum uppruna í sjókvíum sé óforsvaranleg miðað við stöðu leyfisveitinga og skort á upplýsingum um áhrif eldisins á villta laxastofna í íslenskum ám.
Þá má hér nefna úrskurð Úrskurðarnefndar umhverfis- og auðlindamála 2017 sem ógilti leyfi til sjókvíaeldis á regnbogasilungi í Ísafjarðardjúpi.  Ennfremur úrskurð ÚUA 2018 sem ógilti leyfi til laxeldis í Patreksfirði.

e. Afleiðingar fyrir þorskstofninn og aðra nytjastofna.

Í júní sl. kom fram í viðtali Mbl. við Ingibjörgu G. Jónsdóttur, sjávarvistfræðing á botnsjávarsviði Hafró, að sjókvíaeldi hafi áhrif á lífríkið á hafsbotni og geti raskað umhverfi þorskseiða sem um sinn hefur áhrif á þorskstofninn, sem er einn mikilvægasti nytjastofn landsins. Fiskeldinu fylgi aukinn lífrænn úrgangur sem geti haft neikvæð áhrif á lífríkið auk þess sem notkun lyfja hefur neikvæð áhrif á hryggleysingja sem eru mikilvæg fæða þorskseiða.
Þá ber að geta þess, að netin sem notuð eru í kvíarnar í sjókvíaeldi eru gegndræpt með koparblendi, sem hefur örverudrepandi áhrif.
Þetta koparblendi er þungmálmur, sem eyðist aldrei.


f. Eru einhverjar raunhæfar  „mótvægisaðgerðir og tæknilausnir“  til?

Reynsla og rannsóknir sýna, að engar mótvægisaðgerðir eða svokallaðar tæknilausnir eru til, sem stöðva strok laxa úr sjókvíum eða stöðva göngu eldislaxa í veiðiárnar, svo að forðast megi erfðablöndun við villta laxastofna.  Vísindin tala hér sínu máli.
Við þurfum að hætta að slá ryki í augun á fólki. Mótvægisaðgerðir, að ekki séu nefndar svokallaðar tæknilausnir, búa til falskt öryggi og skálkaskjól, fyrst og fremst fyrir stjórnmálamenn, sem vilja ekki horfast í augu við staðreyndir.
Í einhverjum tilvikum geta mótvægisaðgerðir hægt lítillega á útrýmingu villtra laxastofna, en ekki komið í veg fyrir skaðann af þessari úreltu og mengandi starfsemi. 

g. Enginn samanburður.

Enginn samanburður hefur komið fram vegna áratuga reynslu af   
    náttúruskaða laxeldis í sjókvíum í Noregi, Skotlandi, Írlandi, Kanada og 
   Chile, þar sem fyrir liggur eyðing náttúrulegra laxastofna, ónýtar veiðiár 
   og mengun fjarða vegna úrgangs og eiturefnanotkunar til að halda niðri 
   lúsafári og landlægum sjúkdómum.  Fyrir liggur að banna á sjókvíaeldi í 
   British Columbia í Kanada og sjókvíaeldi er alfarið bannað í Argentínu.  

Þessi áratuga reynsla er fyrir hendi og engar forsendur fyrir því að sams konar sjókvíaeldi hér á landi reynist skárra.  Reynslan af opnu sjókvíaeldi er vond fyrir náttúruna, skaðar orðspor þjóðar á alþjóðavettvangi og trúverðugleika í umhverfismálum.














4. nóvember 2023.
Athugasemdir við nokkur atriði í „Stefnu sjókvíaeldis til 2040“.  Ekki tæmandi athugasemdir.
Bls. 9.  Starfsmenn í fiskeldi sagðir vera 650.  Í Noregi eru starfsmenn um 7 á hver framleidd 1.000       tonn.  Á sl. ári var framleiðslan um 40.000 tonn og starfsmenn ættu því að vera um 280 talsins.
Bls. 14.  Gert ráð fyrir útgjaldaramma til fiskeldis verði 2024 300 millj.  Í fjárlögum 2024 er talan 126 millj.
Bls. 17. Að framleiðsla afurða í sjókvíaeldi uppfylli öll skilyrði sjálfbærrar nýtingar.  Alröng staðhæfing.
Bls. 22.  Um friðunarsvæði.  Staðreyndin er nú á hreinu: Allar veiðiár landsins eru undir og í hættu.
Bl. 25.  Um áhættumat erfðablöndunar.  Ljóst er að fyrirliggjandi áhættumat er byggt á röngum forsendum og röngum útreikningum.
Um áreiðanleika áhættumatsins er nú staðfest:  Allar veiðiár landsins eru í hættu vegna strokfisks og forsendur áhættumatsins eru staðfestar alrangar.
Bls. 27.  Af hverju ætti tekstrarleyfishafi aðeins að senda tilkynningu um strokatburð á einn stað?
Bls. 28.  Um greiningu eldislaxa úr stroki:  Nauðsyn er að skylda merkingu allra eldislaxa.                      Af hverju á ekki að telja með stroklöxum þá laxa sem fangaðir eru í árvaka, en eru úr stroki?
Bls. 29.  Sex atriði um stöðuna 2040.  Öll þessi atriði eru óraunhæf, enda þótt frómar óskir séu.
Bls. 29. Listi yfir aðgerðir til 2028.  4.tl.  Væri ekki raunhæfara að nota tonn í stað lífmassa eins og gert var fyrstu árin?
Bls. 30.  Sett verði viðmiðunarmörk fyrir allar laxveiðiár á Íslandi.  Er óviðkomandi sjókvíalaxeldi og ekki í verkahring eldisiðnaðarins að skipta sér af slíku.                                                                           Straumalíkan verði nýtt við mat á dreifingu laxalúsa.  Vantar hámark lúsa pr. fisk = 0,2 lús pr. fisk.
Bls. 34.  Tölur um affallaprósentu og viðmiðunartímabil ein kynslóð. Ætti að hámarki að vera eitt ár.  Affallaprósentan þarfnast breytinga í raunhæfar tölur.  Sama um talningu lúsafjölda.
Fresur til notkunar búnaðar til að tryggja markmið til 2028.  Ætti að vera til 2025 eða fyrr.
Bls. 35.  Um afföll 2040 undir 10%.  Ætti að vera undir 5%.   Og hámark laxalúsar 0,2 pr. fisk.
Bls. 38 og 39.  Um einn rekstaraðila í hverjum firði og um áhættu með samvinnu samkeppnisaðila.  Ákvæði um einn rekstraraðila tryggir einokun rekstaraðilanna, svo að ekki er furða að eldisfyrirtækin séu þessu hlynnt.  Einnig er þá úr sögunni útboð og samkeppni við úthlutun og endurnýjun  leyfa.
Bls. 40.  Einn rekstraraðili í hverjum firði:  Tryggir einokunina.
Bls. 42.  Upplýsingar verði opnar almenningi.
Um að styðjast verði við búnað rekstraraðila til eftirlits.  Slíkt eftirlit er í sjálfu sér ónothæft.
Bls. 43.  Um aðgang að upplýsingagátt.  Almenningur þarf aðgang að þeim upplýsingum.
Bls. 43-44 um gjaldtöku vegna afnota af auðlindinni. Hér er verið að reyna að styðja flókið kerfi, sem varla mun virka af viti.   Einfalt kerfi þarf til að það sé traust og nothæft.
Bls. 46.  Þarf fast gjald pr tonn og 25% auðlindagjald af hagnaði, sem er sama og í Noregi og Færeyjum.  Gjaldakerfi það, sem kynnt er neðst á bls. 46 mun aldrei virka, þar sem það er allt of flókið.  Enda segir á bls. 47, að markmið gjaldtökunnar um innviðauppbyggingu hafi ekki náð tilætluðum árangri.
Bls. 48.  Af hverju á 80% úthlutunarfjár úr Umhverfissjóði sjókvíaeldis að renna til lögbundinna verkefna Hafró?

